proxectonos/corpus_dominio_legal_administrativo_tmp huggingface dataset:
ORDE do 16 de setembro de 2015 pola que se amplía o prazo de xustificación das subvencións aos concellos galegos para a mellora dos mercados municipais e prazas de abastos, así como dos espazos do comercio non sedentario, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2007-2013, e se procede á súa convocatoria para o ano 2015 (código de procedemento IN223A).
Consellería de Economía e Industria — III. Outras disposicións — 23/09/2015

A Orde do 31 de decembro de 2014, publicada no Diario Oficial de Galicia núm. 15, do 23 de xaneiro de 2015, establece as bases reguladoras para a concesión, en réxime de concorrencia competitiva, das subvencións aos concellos galegos para a mellora dos mercados municipais e prazas de abastos, así como dos espazos do comercio non sedentario, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2007-2013, e se procede á súa convocatoria para o ano 2015 (código de procedemento IN223A).
No artigo 1.4, parágrafo primeiro, do anexo I, bases reguladoras, establece a consideración de actuacións subvencionables sempre que sexan realizadas e efectivamente pagadas desde o 1 de xaneiro de 2015 ata a data límite de xustificación establecida no artigo 18.
O artigo 18.1 do anexo I, bases reguladoras, establece que o pagamento da subvención quedará condicionado á presentación, na respectiva xefatura territorial, da correspondente documentación, tendo de prazo para presentala ata o 31 de outubro de 2015 (corrección de erros no DOG núm. 19, do 29 de xaneiro de 2015).
Tendo en conta o volume de solicitudes presentadas e o longo proceso de avaliación e co fin de optimizar os procesos de xestión e dado que non se causa prexuízo a terceiros, procede modificar o artigo 18.1 do anexo I da orde para ampliar o prazo ata unha data que permita a mellor xustificación por parte dos beneficiarios/as.
A teor do exposto, en virtude das competencias que ten atribuídas a Consellería de Economía e Industria en materia de comercio interior, e no exercicio das atribucións que me foron conferidas,
Artigo 1
Modificación do artigo 18.1 do anexo I da Orde do 31 de decembro de 2015 pola que se establecen as bases reguladoras para a concesión, en réxime de concorrencia competitiva, das subvencións aos concellos galegos para a mellora dos mercados municipais e prazas de abastos, así como dos espazos do comercio non sedentario, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2007-2013, e se procede á súa convocatoria para o ano 2015 (código de procedemento IN223A).
O primeiro parágrafo do artigo 18.1 do anexo I da referida orde queda redactado nos seguintes termos:
«1. Para cobrar a subvención concedida, o beneficiario deberá presentar, na respectiva xefatura territorial, a seguinte documentación, en orixinal ou copia compulsada, e ten de prazo para presentala ata o 16 de novembro de 2015 (...)».
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de setembro de 2015
RESOLUCIÓN do 10 de setembro de 2015, da Secretaría Xeral Técnica e do Patrimonio da Consellería de Facenda, pola que se dá publicidade aos convenios de colaboración subscritos por esta consellería no segundo cuadrimestre do ano 2015.
Consellería de Facenda — III. Outras disposicións — 23/09/2015

En virtude do establecido no artigo 11 da Lei 4/2006, do 30 de xuño, de transparencia e boas prácticas na Administración pública galega,
Artigo único
Darlle publicidade á relación dos convenios subscritos pola Consellería de Facenda nos meses de maio, xuño, xullo e agosto do ano 2015 que se incorpora como anexo a esta resolución.
Santiago de Compostela, 10 de setembro de 2015
RESOLUCIÓN do 3 de setembro de 2015, da Secretaría Xeral Técnica da Consellería de Economía e Industria, pola que se dá publicidade dos convenios de colaboración subscritos por esta consellería no primeiro e segundo cuadrimestres do ano 2015.
Consellería de Economía e Industria — III. Outras disposicións — 18/09/2015

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Dar publicidade da relación dos convenios subscritos pola Consellería de Economía e Industria nos meses de xaneiro a agosto do ano 2015, que se incorpora como anexo a esta resolución.
Santiago de Compostela, 3 de setembro de 2015
1. Convenios de colaboración subscritos pola Consellería de Economía e Industria nos meses de xaneiro, febreiro, marzo e abril do ano 2015.
2. Convenios de colaboración subscritos pola Consellería de Economía e Industria nos meses de maio, xuño, xullo e agosto do ano 2015.
RESOLUCIÓN do 2 de setembro de 2015 pola que se fai público o cesamento de Juan Manuel Rodríguez Rodríguez como secretario xeral do Consello de Contas de Galicia.
Consello de Contas de Galicia — II. Autoridades e persoal — 09/09/2015

Por Resolución do conselleiro maior do día 1 de setembro de 2015, ratificada polo acordo do Pleno en sesión que tivo lugar o día 2 deste mes, a causa da nova redacción dada pola Lei 8/2015, do 7 de agosto (DOG núm. 164, do 28 de agosto) ao artigo 11 da Lei 6/1985, do 24 de xuño, do Consello de Contas de Galicia, acordouse aceptar a dimisión presentada con data do 28 de agosto de 2015 por Juan Manuel Rodríguez Rodríguez como secretario xeral do Consello de Contas, agradecéndolle os servizos prestados.
Santiago de Compostela, 2 de setembro de 2015
RESOLUCIÓN do 20 de agosto de 2015, da Dirección Xeral de Traballo e Economía Social, pola que se dá publicidade ás axudas concedidas ao abeiro da Orde do 27 de xuño de 2014 pola que se establecen as bases reguladoras do Programa para a promoción da integración laboral das persoas con discapacidade en centros especiais de emprego e do Programa de subvencións ás unidades de apoio á actividade profesional, no marco dos servizos de axuste persoal e social dos centros especiais de emprego, cofinanciados polo Fondo Social Europeo, e se procede á súa convocatoria para o ano 2014 (Diario Oficial de Galicia número 128, do 8 de xullo).
Consellería de Traballo e Benestar — III. Outras disposicións — 03/09/2015

En cumprimiento do disposto no artigo 15.1 da Lei 9/2007, do 13 de xuño, de subvencións de Galicia,
Ordenar a publicación no Diario Oficial de Galicia das subvencións concedidas con cargo ás aplicacións orzamentarias 11.02.322C 470.0, 11.02.322C 472.6 e 11.02.322C 481.0 ao abeiro da Orde do 27 de xuño de 2014 pola que se establecen as bases reguladoras do Programa para a promoción da integración laboral das persoas con discapacidade en centros especiais de emprego e do Programa de subvencións ás unidades de apoio á actividade profesional, no marco dos servizos de axuste persoal e social dos centros especiais de emprego, cofinanciados polo Fondo Social Europeo, e se procede á súa convocatoria para o ano 2014, e da Orde do 28 de novembro de 2014, publicada no Diario Oficial de Galicia do 9 de decembro, pola que se ampliaron os créditos das ditas aplicacións orzamentarias.
O programa de subvencións ás unidades de apoio á actividade profesional no marco dos servizos de axuste persoal e social dos centros especiais de emprego, regulado no anexo B da dita orde, é cofinanciable polo Fondo Social Europeo, nunha porcentaxe do 80 %, no eixe 2, tema prioritario 71, do programa operativo do FSE de Galicia 2007-2013, número CCI 2007 ES 051 PO 004, aprobado pola Decisión da Comisión Europea do 18 de decembro de 2007 no marco de programación 2007-2013.
Convocatoria: Orde do 27 de xuño de 2014 pola que se establecen as bases reguladoras do Programa para a promoción da integración laboral das persoas con discapacidade en centros especiais de emprego e do Programa de subvencións ás unidades de apoio á actividade profesional, no marco dos servizos de axuste persoal e social dos centros especiais de emprego, cofinanciados polo Fondo Social Europeo, e se procede á súa convocatoria para o ano 2014 (Diario Oficial de Galicia número 128, do 8 de xullo).
Santiago de Compostela, 20 de agosto de 2015
CORRECCIÓN de erros. Decreto 114/2015, do 10 de setembro, polo que se dispón que cese como conselleira electiva do Consello Consultivo de Galicia Ana María Otero López.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 14/09/2015

Advertido un erro no Decreto 114/2015, do 10 de setembro, polo que se dispón que cese como conselleira electiva do Consello Consultivo de Galicia Ana María Otero López, publicado no Diario Oficial de Galicia número 174, do 11 de setembro, procédese a efectuar a oportuna rectificación:
Na páxina 36454, onde di: «con efectos do día oito de setembro de dous mil quince», debe dicir: «con efectos do día once de setembro de dous mil quince».
CORRECCIÓN de erros. Orde do 29 de xullo de 2015 pola que se modifica a autorización do centro privado Aula Nosa, do concello da Coruña.
Consellería de Cultura, Educación e Ordenación Universitaria — III. Outras disposicións — 03/09/2015

Advertido un erro na citada orde, publicada no Diario Oficial de Galicia núm. 152, do 12 de agosto de 2015, cómpre facer a seguinte corrección:
Na páxina 33075, na «Composición resultante», na alínea «a) Ciclos de formación profesional básica», onde di: «Informática (2 unidades para 20 alumnos/as cada unha)»; debe dicir: «Informática de oficina (2 unidades para 20 alumnos/as cada unha)».
RESOLUCIÓN do 20 de agosto de 2015, da Dirección Xeral de Traballo e Economía Social, pola que se dá publicidade ás axudas concedidas ao abeiro da Orde do 12 de xuño de 2014 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, cofinanciado polo Fondo Social Europeo, e se procede á súa convocatoria para o ano 2014 (Diario Oficial de Galicia número 118, do 23 de xuño).
Consellería de Traballo e Benestar — III. Outras disposicións — 03/09/2015

En cumprimiento do disposto no artigo 15.1 da Lei 9/2007, do 13 de xuño, de subvencións de Galicia,
Ordenar a publicación no Diario Oficial de Galicia das subvencións concedidas con cargo ás aplicacións orzamentarias 11.02. 322C 472.6 e 11.02. 322C 481.0, ao abeiro da Orde do 12 de xuño de 2014 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, cofinanciado polo Fondo Social Europeo, e se procede á súa convocatoria para o ano 2014.
O Programa de incentivos ás empresas de inserción laboral (EIL) está cofinanciado polo Fondo Social Europeo nunha porcentaxe do 80 %, no tema prioritario 71 do eixe 2, do programa operativo do FSE de Galicia 2007-2013, número CCI 2007 ES 051 PO 004, aprobado pola Decisión da Comisión Europea do 18 de decembro de 2007 no marco de programación 2007-2013.
Convocatoria: Orde do 12 de xuño de 2014 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, cofinanciado polo Fondo Social Europeo, e se procede á súa convocatoria para o ano 2014 (Diario Oficial de Galicia número 118, do 23 de xuño).
Santiago de Compostela, 20 de agosto de 2015
RESOLUCIÓN do 20 de agosto de 2015, da Dirección Xeral de Traballo e Economía Social, pola que se dá publicidade ás axudas concedidas ao abeiro da Orde do 2 de xuño de 2014 pola que se establecen as bases reguladoras do Programa de promoción da integración laboral das persoas con discapacidade na empresa ordinaria e do Programa de emprego con apoio, como medida de fomento do emprego de persoas con discapacidade no mercado ordinario de traballo, cofinanciados polo Fondo Social Europeo, e se procede á súa convocatoria para o ano 2014 (Diario Oficial de Galicia número 111, do 12 de xuño).
Consellería de Traballo e Benestar — III. Outras disposicións — 03/09/2015

En cumprimiento do disposto no artigo 15.1 da Lei 9/2007, do 13 de xuño, de subvencións de Galicia,
Ordenar a publicación no Diario Oficial de Galicia das subvencións concedidas con cargo ás aplicacións orzamentarias 11.02.322C.470.0, 11.02.322C.470.1, 11.02.322C.472.6 e 11.02.322C.481.0, ao abeiro da Orde do 2 de xuño de 2014 pola que se establecen as bases reguladoras do Programa de promoción da integración laboral das persoas con discapacidade na empresa ordinaria, e do Programa de emprego con apoio, como medida de fomento do emprego de persoas con discapacidade no mercado ordinario de traballo, cofinanciados polo Fondo Social Europeo, e se procede á súa convocatoria para o ano 2014, e da Orde do 9 de decembro de 2014, publicada no Diario Oficial de Galicia do 11 de decembro de pola que se ampliaron os créditos das ditas aplicacións orzamentarias.
As subvencións do Programa de promoción da integración laboral das persoas con discapacidade na empresa ordinaria, e do Programa de emprego con apoio, como medida de fomento do emprego de persoas con discapacidade no mercado ordinario de traballo, regulados nesta orde, son cofinanciables polo Fondo Social Europeo, nunha porcentaxe do 80 %, no eixe 2, tema prioritario 71, a través do programa operativo do Fondo Social Europeo de Galicia 2007-2013 no marco de converxencia, número CCI 2007 ES 051 PO 004, aprobado pola Decisión da Comisión Europea C (2007) 6733, do 18 de decembro de 2007.
Convocatoria: Orde do 2 de xuño de 2014 pola que se establecen as bases reguladoras do Programa de promoción da integración laboral das persoas con discapacidade na empresa ordinaria, e do Programa de emprego con apoio, como medida de fomento do emprego de persoas con discapacidade no mercado ordinario de traballo, cofinanciados polo Fondo Social Europeo, e se procede á súa convocatoria para o ano 2014 (Diario Oficial de Galicia número 111, do 12 de xuño).
Santiago de Compostela, 20 de agosto de 2015
RESOLUCIÓN do 31 de xullo de 2015, da Dirección Xeral da Función Pública, pola que se anuncia a exposición das listaxes provisionais de axudas aprobadas e denegadas dos criterios de repartición do Fondo de Acción Social do exercicio económico 2014, relativos á axuda para a atención de persoas con discapacidade para o persoal da Administración da Xunta de Galicia.
Consellería de Facenda — III. Outras disposicións — 01/09/2015

De conformidade co establecido na norma 7.2 dos criterios de repartición do Fondo de Acción Social para o exercicio económico do ano 2014, relativos á axuda para a atención de persoas con discapacidade, aprobados polo Consello da Xunta de Galicia do 12 de marzo de 2015 e publicados por Resolución da Dirección Xeral da Función Pública do 13 de marzo de 2015 (DOG número 53, do 18 de marzo), o anuncio de exposición das listaxes provisionais de admitidos e excluídos publicarase no Diario Oficial de Galicia.
Dado que nas listaxes preceptivas figuran datos de carácter identificativo, de características persoais, económicos ou de saúde protexidos pola Lei orgánica 15/1995, do 13 de decembro, de protección de datos de carácter persoal, cuxa publicación pode lesionar o dereito constitucional á intimidade dos/das solicitantes ou dos/das causantes das axudas, cómpre realizar a publicación coas limitacións e reservas establecidas no artigo 61 da Lei 30/1992, do 26 de novembro, de réxime xurídico das administracións públicas e do procedemento administrativo común.
Dando cumprimento ao prescrito, esta dirección xeral
Primeiro. Facer públicas as listaxes provisionais de axudas aprobadas e denegadas dos criterios de repartición de Fondo de Acción Social do exercicio económico 2014 relativos á axuda para a atención de persoas con discapacidade na páxina web da Dirección Xeral da Función Pública http://funcionpublica.xunta.es/?q=FAS
Para o coñecemento íntegro do acto os solicitantes deberán introducir nos espazos habilitados para o efecto o NIF e mais o código de impresión da súa solicitude.
Segundo. Contra a resolución provisional dos expedientes os/as interesados/as poderán presentar reclamación e, de ser o caso, emendar os defectos causantes da exclusión provisional, no prazo de dez días hábiles que se contarán desde o día seguinte ao da publicación desta resolución no Diario Oficial de Galicia, en calquera dos rexistros públicos, oficinas de Correos e demais lugares establecidos no artigo 38 da devandita Lei 30/1992, do 26 de novembro, de réxime xurídico das administracións públicas e do procedemento administrativo común.
As reclamacións e achegas de documentos deberán dirixirse ao director xeral da Función Pública da Consellería de Facenda, no Edificio Administrativo San Caetano, número 1, piso 2º, 15770 Santiago de Compostela.
Santiago de Compostela, 31 de xullo de 2015
RESOLUCIÓN do 17 de agosto de 2015, da Dirección Xeral de Comercio, pola que se dá publicidade ás axudas concedidas ao abeiro da Orde do 30 de xaneiro de 2015 pola que se establecen as bases reguladoras para a concesión, en réxime de concorrencia competitiva, das subvencións para a mellora de imaxe, modernización, establecemento de novas fórmulas e medios de comercialización no sector comerciante retallista e artesanal galego (código de procedemento IN201H) (Diario Oficial de Galicia número 28, do 11 de febreiro), modificada pola Orde do 28 de xullo de 2015 (Diario Oficial de Galicia número 143, do 30 de xullo).
Consellería de Economía e Industria — III. Outras disposicións — 01/09/2015

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 23 das bases reguladoras da orde, procédese á publicación das subvencións concedidas por resolución do conselleiro de Economía e Industria relacionadas no anexo.
Norma reguladora. Orde do 30 de xaneiro de 2015 pola que se establecen as bases reguladoras para a concesión, en réxime de concorrencia competitiva, das subvencións para a mellora de imaxe, modernización, establecemento de novas fórmulas e medios de comercialización no sector comerciante retallista e artesanal galego (código de procedemento IN201H), modificada pola Orde do 28 de xullo de 2015.
Crédito orzamentario: 2.500.000 euros.
Aplicacións orzamentarias:
08.02.751A.770.1
1.900.000,00 €
08.02.751A.770.2
400.000,00 €
08.02.751A.781.1
200.000,00 €
Finalidade: mellora de imaxe, modernización, establecemento de novas fórmulas e medios de comercialización no sector comerciante retallista e artesanal galego.
Santiago de Compostela, 17 de agosto de 2015
RESOLUCIÓN do 25 de agosto de 2015, da Secretaría Xeral da Emigración, pola que se dá publicidade ao Acordo do Consello da Xunta do 6 de agosto de 2015 polo que se recoñece a condición de comunidade galega a varias entidades galegas asentadas fóra de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 01/09/2015

O Consello da Xunta, na súa reunión do día seis de agosto de dous mil quince, adoptou o acordo polo que se recoñece a condición de comunidade galega a varias entidades galegas asentadas fóra de Galicia.
Sendo necesario proceder á publicación do devandito acordo, de conformidade co establecido no artigo 8 do Decreto 66/2014, do 23 de maio, polo que se regula o recoñecemento e revogación da condición de comunidade galega e de centro colaborador da galeguidade, o Rexistro da Galeguidade e o seu funcionamento,
Darlle publicidade ao Acordo do Consello da Xunta do día seis de agosto de dous mil quince, que figura como anexo á presente resolución.
Santiago de Compostela, 25 de agosto de 2015
O Consello da Xunta, na súa reunión do día seis de agosto de dous mil quince, adoptou, entre outros, o seguinte acordo:
Primeiro. En virtude do establecido no artigo 9 da Lei 7/2013, do 13 de xuño, da galeguidade, e no artigo 8 do Decreto 66/2014, do 23 de maio, polo que se regula o recoñecemento e revogación da condición de comunidade galega e de centro colaborador da galeguidade, o Rexistro da Galeguidade e o seu funcionamento, por proposta da Secretaría Xeral da Emigración, logo dos informes favorables da persoa encargada do Rexistro da Galeguidade e da Comisión Delegada do Consello de Comunidades Galegas, recoñécese a condición de comunidade galega ás seguintes entidades:
Asociación Centro Galego e Casas de Galicia de Barcelona e Provincia.
Asociación Cultural As Xeitosiñas, Grupo de Banda de Gaitas de Zürich (Suíza).
Centro Galego de Nürnberg E.V. (Alemaña).
Sociedad La Aurora de Somoza (A Habana-Cuba).
Unión de Asociacións Galegas en Catalunya (Uagalcat).
Xuntanza de Asociacións Galegas en Cataluña: Agarimos de Badalona, Asociación Amigos de San Froilán, Rosalía de Castro de Cornellá e Casa Galega de Hospitalet.
Segundo. Autorizar a Secretaría Xeral da Emigración para publicar o presente acordo no Diario Oficial de Galicia.
RESOLUCIÓN do 6 de agosto de 2015, da Dirección Xeral de Conservación da Natureza, pola que se dá publicidade ás axudas concedidas ao abeiro da Orde do 9 de abril de 2015 pola que se establecen as bases reguladoras para a concesión de axudas para a conservación, protección e mellora das árbores e formacións senlleiras de Galicia, e se convocan para o ano 2015.
Consellería de Medio Ambiente, Territorio e Infraestruturas — III. Outras disposicións — 02/09/2015

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e no artigo 15 da Orde do 9 de abril de 2015 pola que se establecen as bases reguladoras para a concesión de axudas para a conservación, protección e mellora das árbores e formacións senlleiras de Galicia, e se convocan para o ano 2015,
Ordenar a publicación no
Diario Oficial de Galicia
das subvencións concedidas pola Consellería de Medio Ambiente, Territorio e Infraestruturas ao abeiro da Orde do 9 de abril de 2015 pola que se establecen as bases reguladoras para a concesión de axudas para a conservación, protección e mellora das árbores e formacións senlleiras de Galicia, e se convocan para o ano 2015 (DOG nº 70, do 15 de abril).
As axudas, coa finalidade de conservación, protección e mellora das árbores e formacións senlleiras, destínanse a persoas físicas ou xurídicas, incluíndo os concellos, propietarias das árbores incluídas no anexo I ou formacións incluídas no anexo II do Decreto 67/2007, do 22 de marzo, e sempre que estas árbores e/ou formacións estean incluídas no Catálogo galego de árbores senlleiras con anterioridade á entrada en vigor da orde, e contan cun crédito orzamentario de 90.000 € e 65.733,33 € con cargo ás aplicacións orzamentarias 07.05.541-B.760.2 e 07.05.541-B.780.2 (respectivamente).
Santiago de Compostela, 6 de agosto de 2015
LEI 10/2015, do 31 de agosto, de modificación do artigo 48 da Lei 1/1983, do 22 de febreiro, de normas reguladoras da Xunta e da súa Presidencia.
Presidencia da Xunta de Galicia — I. Disposicións xerais — 04/09/2015

O Parlamento de Galicia aprobou e eu, de conformidade co artigo 13.2 do Estatuto de autonomía de Galicia e co artigo 24 da Lei 1/1983, do 22 de febreiro, de normas reguladoras da Xunta e da súa Presidencia, promulgo en nome de El-Rei a Lei de modificación do artigo 48 da Lei 1/1983, do 22 de febreiro, de normas reguladoras da Xunta e da súa Presidencia.
Modifícase o artigo 48 da Lei 1/1983, do 22 de febreiro, de normas reguladoras da Xunta e da súa Presidencia, que queda redactada como segue:
«Artigo 48
A Xunta solicitará anualmente do Parlamento, ao comezo dun dos períodos de sesións, a celebración dun debate de política xeral. Non caberá celebrar este debate cando no mesmo ano a Cámara investise o presidente ou a presidenta da Xunta de Galicia».
Disposición derradeira única.
Entrada en vigor
A modificación do artigo 48 da Lei 1/1983, do 22 de febreiro, de normas reguladoras da Xunta e da súa Presidencia, entrará en vigor o día seguinte ao da súa publicación no
Diario Oficial de Galicia
.
Santiago de Compostela, trinta e un de agosto de dous mil quince
CORRECCIÓN de erros. Orde do 2 de xuño de 2015 pola que se establecen as bases que rexerán a concesión de subvencións plurianuais a entidades de iniciativa social para a promoción de actividades de servizos sociais comunitarios e inclusión social e se procede á súa convocatoria para os anos 2015 e 2016 (cofinanciada parcialmente polo Fondo Social Europeo).
Consellería de Traballo e Benestar — III. Outras disposicións — 08/09/2015

Advertido erro na citada orde, publicada no
Diario Oficial de Galicia
do 10 de xuño de 2015, cómpre facer a seguinte corrección:
Na páxina 22628, no artigo 19, Anticipos, onde di: «Calquera dos anticipos a que se refire o parágrafo anterior deberán ser solicitados, necesariamente antes do 15 de setembro de 2015.», debe dicir: «Calquera dos anticipos a que se refire o parágrafo anterior deberá ser solicitado, necesariamente, antes do 15 de outubro de 2015.».
RESOLUCIÓN do 28 de agosto de 2015 pola que se dá publicidade ás axudas concedidas ao abeiro da Resolución do 18 de decembro de 2014 pola que se establecen as bases reguladoras para a concesión, en réxime de concorrencia competitiva, das subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE), e se procede á súa convocatoria para o ano 2015.
Axencia Turismo de Galicia — III. Outras disposicións — 08/09/2015

En cumprimento do disposto no artigo 15.1 da Lei 9/1997, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 21 das bases reguladoras da convocatoria,
Facer público no Diario Oficial de Galicia e na páxina web da Axencia Turismo de Galicia ( http://turismo.xunta.es// ) o resultado do proceso de concesión das subvencións previstas con cargo á aplicación orzamentaria 04.A2.761A.770.0, cun crédito orzamentario de 90.000 €, que figuran no anexo desta resolución, concedidas ao abeiro da Resolución do 18 de decembro de 2014 pola que se establecen as bases reguladoras para a concesión, en réxime de concorrencia competitiva, das subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE), e se procede á súa convocatoria para o ano 2015.
Santiago de Compostela, 28 de agosto de 2015
Subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou mantemento da marca Q de Calidade Turística do Instituto para a Calidade Turística Española (ICTE).
RESOLUCIÓN do 27 de agosto de 2015 pola que se dá publicidade ás axudas concedidas ao abeiro da Resolución do 18 de decembro de 2014 pola que se establecen as bases reguladoras para a concesión, en réxime de concorrencia non competitiva, das subvencións a concellos para apoio, promoción e difusión das festas declaradas de interese turístico de Galicia, e se procede á súa convocatoria para o ano 2015.
Axencia Turismo de Galicia — III. Outras disposicións — 08/09/2015

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 19 das bases reguladoras da convocatoria,
Facer público no
Diario Oficial de Galicia
e na páxina web de Axencia Turismo de Galicia (http://turismo.xunta.es//) o resultado do proceso de concesión das subvencións previstas con cargo á aplicación orzamentaria 04.A2.761A.760.0, crédito orzamentario 300.000 €, que figuran no anexo desta resolución, concedidas ao abeiro da Resolución do 18 de decembro de 2014 pola que se establecen as bases reguladoras para a concesión, en réxime de concorrencia non competitiva, das subvencións a concellos para apoio, promoción e difusión das festas declaradas de interese turístico de Galicia, e se procede á súa convocatoria para o ano 2015.
Santiago de Compostela, 27 de agosto de 2015
RESOLUCIÓN do 31 de agosto de 2015 pola que se conceden as axudas destinadas ao cofinanciamento dos servizos de comedor escolar xestionados polas asociacións de nais e pais do alumnado dos centros públicos non universitarios dependentes desta consellería, para o curso académico 2014/15.
Consellería de Cultura, Educación e Ordenación Universitaria — III. Outras disposicións — 08/09/2015

Dada conta das solicitudes presentadas ao abeiro do disposto na Orde do 21 de abril de 2015 pola que se establecen as bases e se convocan as axudas destinadas ao cofinanciamento dos servizos de comedor escolar xestionados polas asociacións de nais e pais do alumnado dos centros públicos non universitarios dependentes desta consellería, para o curso académico 2014/15, no marco da aplicación orzamentaria 09.10.423A.481.0, dos orzamentos xerais da Comunidade Autónoma de Galicia para o ano 2015 polo importe total de 552.998,00 euros.
E vista a proposta formulada pola comisión avaliadora e elevada a esta secretaría xeral, por conduto do seu presidente,
1. Outorgar as axudas a favor das asociacións, federacións e confederacións de nais e pais de alumnos/as que a seguir se detallan (anexo).
2. Denegar a axuda ás seguintes ANPA e declarar a súa desistencia:
• ANPA Pérez Viondi (CEIP Pérez Viondi, A Estrada) e ANPA do CEIP Mestre Valverde Mayo (CEIP Mestre Valverde Mayo, Mos) porque presentaron a solicitude da axuda fóra do tempo establecido na orde da convocatoria.
• ANPA CEIP Lamas de Abade porque non pode considerarse que teña a condición de beneficiario que define o artigo 4 da orde, posto que non emprega as formas de xestión do comedor previstas nese artigo.
• ANPA As Bizocas (CEIP As Bizocas, O Grove) e ANPA Raúl Boullosa (CEIP Conmeniño, O Grove) porque non atenderon o requirimento no prazo establecido e a documentación presentada non repara correctamente os erros ou deficiencias advertidas.
3. Que se dispoñan os créditos necesarios polos importes e as anualidades que se sinalan na relación anterior, con cargo á aplicación 09.10.423A.481.0 dos orzamentos xerais de gastos da Comunidade Autónoma de Galicia para o ano 2015.
4. Publíquese no Diario Oficial de Galicia e na páxina web da consellería e notifíquese esta resolución aos interesados, que disporán dun prazo de dez días para a súa aceptación, transcorrido o cal sen que se produza manifestación expresa entenderase tacitamente aceptada.
Contra esta resolución poderá interpoñerse recurso potestativo de reposición ante o conselleiro de Cultura, Educación e Ordenación Universitaria no prazo dun mes, a partir do día seguinte a aquel en que se publique no Diario Oficial de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ser impugnada directamente ante a xurisdición contencioso-administrativa, no prazo de dous meses, ante o Tribunal Superior de Xustiza de Galicia de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 31 de agosto de 2015
ORDE do 25 de agosto de 2015 pola que se conceden axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2015.
Consellería de Cultura, Educación e Ordenación Universitaria — III. Outras disposicións — 04/09/2015

Por Orde do 20 de maio de 2015 (DOG do 29 de maio), a Consellería de Cultura, Educación e Ordenación Universitaria convocou axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2015.
Reunida a comisión prevista no punto noveno da citada orde, de acordo coa proposta formulada por ela e de conformidade co punto décimo primeiro da orde de referencia,
Primeiro. Concederlles as axudas, nas contías que se sinalan, ás confederacións, federacións de pais de alumnos e ás asociacións de pais de alumnos de centros de educación especial relacionadas no anexo I a esta orde.
Segundo. Desestimar a solicitude presentada pola asociación de pais de alumnos do centro que se relaciona no anexo II a esta orde, polas causas que se indican.
Terceiro. Para facer efectivo o pagamento das axudas, os beneficiarios presentarán na Dirección Xeral de Centros e Recursos Humanos, Subdirección Xeral de Centros, Servizo de Xestión de Programas Educativos, antes do día 31 de outubro de 2015 a seguinte documentación:
a) A xustificación dos gastos realizados, mediante orixinais ou copias compulsadas de facturas, nóminas e outros documentos e a acreditación do seu pagamento. Non se admiten recibos como xustificación dos gastos.
b) Unha declaración actualizada do anexo II publicado na Orde do 20 de maio de 2015 (DOG do 29 de maio), pola que se convocan as axudas para o ano 2015.
Cuarto. Contra esta orde, que esgota a vía administrativa, os interesados poderán interpoñer recurso potestativo de reposición no prazo dun mes, contado a partir do día seguinte ao da publicación no Diario Oficial de Galicia, perante o conselleiro de Cultura, Educación e Ordenación Universitaria, segundo o disposto na Lei 4/1999, do 13 de xaneiro (BOE do 14 de xaneiro), de modificación da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro), ou ben poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da publicación, conforme se establece na Lei 29/1998, do 13 de xullo, reguladora da xurisdición contencioso-administrativa (BOE do 14 de xullo).
Santiago de Compostela, 25 de agosto de 2015
ORDE do 31 de agosto de 2015 pola que se fai pública a ampliación da dotación orzamentaria para a concesión de premios fin de carreira da Comunidade Autónoma de Galicia para o alumnado que rematou os seus estudos universitarios no ano 2014 nas universidades do Sistema universitario de Galicia, convocados pola Orde do 4 de maio de 2015.
Consellería de Cultura, Educación e Ordenación Universitaria — III. Outras disposicións — 09/09/2015

No Diario Oficial de Galicia (DOG) do 18 de maio de 2015 publicouse a Orde do 4 de maio de 2015 pola que se convocan os premios fin de carreira da Comunidade Autónoma de Galicia para o alumnado que rematou os seus estudos universitarios no ano 2014 nas universidades do Sistema universitario de Galicia. O prazo de presentación das solicitudes rematou o 18 de xuño de 2015 e o número de solicitudes presentadas foi de 215; destas solicitudes, 80 son das distintas titulacións universitarias e, á vista da documentación presentada, poderían resultar premiados 77 solicitantes por un importe de 2.500 euros cada un. Polo tanto, é preciso ampliar en 5.000 euros o orzamento inicial de 187.500 dedicado a esta convocatoria.
O artigo 2 da citada Orde do 4 de maio de 2015 establece que o orzamento poderá ser incrementado de acordo coas dispoñibilidades económicas da consellería, de conformidade cos supostos recollidos na Lei 9/2007, do 13 de xuño, de subvencións de Galicia, e polo Decreto 11/2009, do 8 de xaneiro, polo que se aproba o Regulamento da citada lei. Con base nisto, o secretario xeral de Universidades propón a ampliación de crédito por importe de 5.000 euros na convocatoria de premios fin de carreira, cuxo orzamento total é de 192.500 euros.
De acordo con todo o indicado,
Aprobar unha ampliación de crédito por importe de 5.000,00 euros para dedicar á ampliación da convocatoria de premios fin de carreira da Comunidade Autónoma de Galicia para o alumnado que rematou os seus estudos universitarios no ano 2014 nas universidades do Sistema universitario de Galicia.
Esta ampliación de crédito realízase con cargo á aplicación orzamentaria 09.40.422C.480.0 dos orzamentos xerais da Comunidade Autónoma de Galicia para o ano 2015, na cal existe crédito adecuado e suficiente para a dita ampliación.
Santiago de Compostela, 31 de agosto de 2015
ORDE do 1 de setembro de 2015 pola que se resolve a convocatoria do Plan de mellora de bibliotecas escolares en centros públicos non universitarios de titularidade desta consellería para o curso 2015/16.
Consellería de Cultura, Educación e Ordenación Universitaria — III. Outras disposicións — 09/09/2015

Mediante a Orde do 30 de marzo de 2015 (DOG do 15 de abril) a Consellería de Cultura, Educación e Ordenación Universitaria convocou o Plan de mellora de bibliotecas escolares en centros públicos non universitarios de titularidade da consellería, para o curso 2015/16. Mediante Orde do 30 de xullo de 2015 ampliouse o orzamento inicial para a devandita convocatoria polo que o orzamento global destinado a este programa para o curso 2015/16 é de 840.000 euros.
Reunida a comisión de valoración prevista no artigo sexto da devandita orde, de acordo coa proposta formulada por ela e de conformidade cos artigos primeiro, segundo e sétimo da orde de referencia,
Primeiro. Conceder as contías que se sinalan nos anexos I e II aos centros incluídos no Plan de mellora de bibliotecas escolares durante o curso 2014/15, vistas as memorias de actividades levadas a cabo durante o devandito ano académico, así como as liñas prioritarias de actuación presentadas para o período 2015/16.
Segundo. Integrar no Plan de mellora de bibliotecas escolares, para o curso 2015/16, aos 31 novos centros seleccionados, que se relacionan no anexo III.
Terceiro. Asignar as contías que se detallan nos devanditos anexos, destinadas a apoiar os procesos de transformación das bibliotecas en centros de recursos de lectura, información e aprendizaxe, favorecer as actividades de fomento da lectura e de educación no acceso e uso da información (para o correcto desenvolvemento dos proxectos lectores de centro e apoio ao tratamento do currículo), e de acordo coas liñas prioritarias de actuación presentadas.
Cuarto. Os gastos realizados xustificaranse segundo o establecido no artigo oitavo da Orde do 30 de marzo de 2015, antes do 10 de xuño de 2016. Con ese mesmo límite de datas, deberá presentarse unha memoria de actividades segundo o establecido no artigo 8, punto 3, da orde de convocatoria para o acceso ao Plan de mellora. Desde o seguimento do programa poderase solicitar dos centros outra información sobre a situación da biblioteca ao remate do curso 2015/16, que complementará á memoria final.
Quinto. A non entrega da memoria e/ou xustificación do gasto no prazo sinalado poderá ser causa de revogación das cantidades asignadas, e o centro deberá reintegrar a cantidade percibida, sen prexuízo das responsabilidades que se lle poidan exixir.
Sexto. Tanto a inspección educativa como as persoas responsables en materia de bibliotecas escolares da Dirección Xeral de Centros e Recursos Humanos (Asesoría de Bibliotecas Escolares) poderán supervisar e avaliar o funcionamento das bibliotecas adscritas ao Plan de mellora de bibliotecas escolares.
Sétimo. O incumprimento total ou parcial dos proxectos ou das condicións que se tiveron en conta para a súa concesión, poderán dar lugar á anulación ou modificación da contía do importe concedido.
Santiago de Compostela, 1 de setembro de 2015
RESOLUCIÓN do 2 de setembro de 2015 pola que se dá publicidade aos convenios de colaboración subscritos por este ente público no segundo cuadrimestre do ano 2015.
Instituto Enerxético de Galicia — III. Outras disposicións — 10/09/2015

Para os efectos previstos no artigo 11.1 da Lei 4/2006, do 30 de xuño, de transparencia e de boas prácticas na Administración pública galega (DOG núm. 136, do 14 de xuño), acórdase darlles publicidade aos convenios de colaboración subscritos polo Instituto Enerxético de Galicia (Inega) no segundo cuadrimestre do ano 2015 e que se relacionan no anexo a esta resolución.
Santiago de Compostela, 2 de setembro de 2015
ORDE do 1 de setembro de 2015 pola que se amplía o prazo de presentación da documentación xustificativa establecido na Orde do 4 de marzo de 2015 pola que se establecen as bases reguladoras para a concesión, en réxime de concorrencia competitiva, das axudas encamiñadas á habilitación e mellora de infraestruturas dos parques empresariais da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2015 (IN519B).
Consellería de Economía e Industria — III. Outras disposicións — 10/09/2015

O día 25 de marzo de 2015 publicouse no Diario Oficial de Galicia a Orde do 4 de marzo de 2015 pola que se establecen as bases reguladoras para a concesión, en réxime de concorrencia competitiva, das axudas encamiñadas á habilitación e mellora de infraestruturas dos parques empresariais da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2015 (IN519B).
No artigo 19.1 das bases establécese que os concellos beneficiarios terán ata o 15 de outubro de 2015 para presentar a documentación xustificativa da subvención. Tendo en conta a data de resolución das devanditas axudas, motivada polo elevado volume de solicitudes recibidas, o longo proceso de avaliación e resolución destas e, co fin de viabilizar os procesos de execución e xustificación por parte dos beneficiarios resultantes, sen que con iso se cause prexuízo a terceiros, considérase necesario ampliar o prazo de xustificación.
De acordo co anterior, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo único
Amplíase ata o día 30 de outubro de 2015 (inclusive) o prazo para a execución e xustificación dos investimentos que foron obxecto de subvención ao abeiro da Orde do 4 de marzo de 2015 pola que se establecen as bases reguladoras para a concesión, en réxime de concorrencia competitiva, das axudas encamiñadas á habilitación e mellora de infraestruturas dos parques empresariais da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), no marco do programa operativo Feder Galicia 2007-2013, e se procede á súa convocatoria para o ano 2015 (IN519B).
Disposición derradeira única
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 1 de setembro de 2015
RESOLUCIÓN do 18 de setembro de 2015 pola que se fai público o nomeamento de Isabel Torralba Mena como secretaria xeral do Consello de Contas de Galicia.
Consello de Contas de Galicia — II. Autoridades e persoal — 21/09/2015

De conformidade co disposto no artigo 7.3.h) da Lei 6/1985, do 24 de xuño, do Consello de Contas de Galicia, o seu Pleno, en sesión que tivo lugar o día 16 de setembro do presente ano, acordou nomear secretaria xeral do Consello de Contas a Isabel Torralba Mena.
Santiago de Compostela, 18 de setembro de 2015
DECRETO 114/2015, do 10 de setembro, polo que se dispón que cese como conselleira electiva do Consello Consultivo de Galicia Ana María Otero López.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 11/09/2015

Ao abeiro do establecido no artigo 5 da Lei 3/2014, do 24 de abril, do Consello Consultivo de Galicia, o oito de setembro Ana María Otero López presentou a renuncia á súa condición de conselleira electiva do Consello Consultivo de Galicia, por ter sido nomeada membro do Consello de Contas de Galicia, sendo aceptada nesa mesma data polo presidente do Consello Consultivo de Galicia. Na súa virtude, por proposta do vicepresidente e conselleiro de Presidencia, Administracións Públicas e Xustiza e logo de deliberación do Consello da Xunta de Galicia, na súa reunión do día dez de setembro de dous mil quince,
Que cese, por pase a outro destino, como conselleira electiva do Consello Consultivo de Galicia, Ana María Otero López, con efectos do día oito de setembro de dous mil quince.
Santiago de Compostela, dez de setembro de dous mil quince
RESOLUCIÓN do 9 de setembro de 2015 pola que se dá publicidade aos convenios de colaboración subscritos no segundo cuadrimestre do ano 2015.
Axencia Turismo de Galicia — III. Outras disposicións — 21/09/2015

O artigo 11.1 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para darlle cumprimento a esa obriga,
Primeiro. Darlle publicidade á relación dos convenios de colaboración subscritos pola Axencia Turismo de Galicia nos meses de maio, xuño, xullo e agosto do ano 2015, que se incorpora como anexo I a esta resolución.
Segundo. Darlle publicidade aos convenios de colaboración subscritos no primeiro cuadrimestre de 2015 pola Axencia Turismo de Galicia, que se incorporan como anexo II a esta resolución.
Santiago de Compostela, 9 de setembro de 2015
RESOLUCIÓN do 7 de setembro de 2015, da Dirección Xeral de Xustiza, pola que se aproban as listaxes provisionais das solicitudes admitidas e exluídas correspondentes ás axudas do Fondo de Acción Social do ano 2015 para o persoal ao servizo da Administración de xustiza con destino na Comunidade Autónoma de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 21/09/2015

De conformidade co establecido no punto 4 da Resolución do 22 de abril de 2015, da Dirección Xeral de Xustiza, pola que se dá publicidade á convocatoria e aos criterios de repartición do Fondo de Acción Social do ano 2015 para o persoal ao servizo da Administración de xustiza con destino na Comunidade Autónoma de Galicia, esta dirección xeral
Primeiro. Aprobar as listaxes provisionais das solicitudes admitidas e excluídas.
Por causa do carácter persoal dos datos vinculados a estas, o acceso por parte da persoa interesada á información relativa á admisión ou exclusión provisional da súa solicitude realizarase a través da OPAX, co seu certificado dixital recoñecido ou co usuario e contrasinal.
Segundo. As persoas interesadas terán un prazo de dez (10) días hábiles, contados desde o día seguinte ao da publicación desta resolución no Diario Oficial de Galicia, para formularen as reclamacións que consideren oportunas e emendaren os defectos da exclusión provisional.
Contra esta resolución, que esgota a vía administrativa, poderase interpor recurso contencioso-administrativo no prazo de dous meses desde o día seguinte ao da súa publicación, ou ben recurso potestativo de reposición no prazo dun mes ante este centro directivo.
Santiago de Compostela, 7 de setembro de 2015